'Tak kenal vip terbabit'
Kuala Lumpur: "Saya tidak pernah melindungi sebarang aktiviti sindiket termasuk penyeludupan karkas babi," tegas Ketua Pengarah Kastam Datuk Anis Rizana Mohd Zainudin.Beliau berkata, tindakan mengaitkan namanya dengan sindiket penyeludupan karkas babi di sempadan negara di Kelantan adalah satu fitnah."Satu laporan polis sudah dibuat di Balai Polis Presint 7, Putrajaya berhubung dakwaan yang dikeluarkan di aplikasi Telegram mendakwa saya terbabit melindungi sindiket berkenaan."Hantaran berkenaan adalah fitnah yang dilakukan oleh individu tidak bertanggungjawab untuk mencemarkan imej Jabatan Kastam Diraja Malaysia (JKDM) serta menjatuhkan reputasi saya," katanya kepada Harian Metro.Anis Rizana berkata, beliau tidak pernah terbabit dalam siasatan atau mengenali mahupun bersemuka dengan individu kenamaan (VIP) seperti digembar-gemburkan di dalam hantaran Telegram berkenaan."Saya juga tidak pernah campur tangan di dalam hal-hal berkaitan dengan serbuan, siasatan atau apa-apa aktiviti penguatkuasaan atau berkaitan dengan prosedur pengimportan daging khinzir."Laporan polis dibuat bagi melindungi nama baik JKDM dan Ketua Pengarah Kastam dan mohon kerjasama Polis Diraja Malaysia (PDRM) untuk menyiasat fitnah yang dibuat oleh akaun Telegram itu," katanya.Sementara itu, Ketua Polis Daerah Putrajaya, Asisten Komisioner Aidi Sham Mohamed mengesahkan menerima laporan polis berkenaan."Siasatan lanjut berhubung laporan itu sedang dijalankan," katanya.Harian Metro sebelum ini secara eksklusif membongkar kegiatan sindiket memindah karkas (bahagian badan) babi menggunakan perahu melintasi Sungai Golok dekat Kelantan ketika pihak berkuasa bertukar syif kawalan.Taktik berkenaan menjadi modus operandi sindiket yang aktif melakukan kegiatan penyeludupan karkas babi ke negara ini melalui Tak Bai, Sungai Golok dan Bukit Bunga, Thailand.JKDM rampas daging babi RM9 juta - KP KastamJabatan Kastam Diraja Malaysia (JKDM) berjaya merampas daging babi dianggarkan bernilai RM9 juta dipercayai cuba diseludup masuk ke negara ini setakat Januari hingga September lalu.Ketua Pengarah Kastam Datuk Anis Rizana Mohd Zainudin berkata, jumlah rampasan itu membabitkan nilai cukai berjumlah RM323,527 membabitkan 22 kes."Data ini menunjukkan JKDM komited dalam membanteras aktiviti-aktiviti penyeludupan termasuk penyeludupan daging khinzir."JKDM percaya dengan tambahan 66 unit mesin pengimbas yang ditempatkan  di seluruh negara serta perolehan 20 ekor Anjing Pengesan Dadah (APD), kita sentiasa komited mempertingkatkan aktiviti-aktiviti penguatkuasaan bagi membanteras penyeludupan terutama di sempadan negara," katanya.Anis Rizana berkata, berhubung penyeludupan karkas babi melalui pengkalan haram, JKDM menyatakan terdapat pelbagai agensi penguatkuasaan lain turut sama bertugas mengawal pintu sempadan negara."Setiap kementerian diberi tanggungjawab di bawah pelbagai undang-undang bertulis bagi memastikan keselamatan dan kedaulatan negara terjaga."JKDM sentiasa komited dan bersedia bekerjasama dengan agensi-agensi lain dalam mengawal pintu keluar masuk negara demi mempertahankan keselamatan dan kedaulatan negara," katanya.Menurutnya, orang ramai diminta memberi kerjasama dengan menyalurkan maklumat berkaitan aktiviti penyeludupan dengan menghubungi Talian Bebas Tol Kastam 1-800-88-8855 atau Pejabat Kastam yang terdekat di semua negeri."JKDM juga memberi jaminan bahawa identiti setiap pemberi maklumat adalah dirahsiakan," katanya.